Közhasznúsági jelentés (szöveges kiegészítés)

Az Alapítvány a Budapesti Állatkertért 2016-ben is az alapító okiratában megfogalmazottak szerint minden lehető eszközzel segítette alapítója, a Fővárosi Állat és Növénykert működését.

Az állatkerti szolgáltatások minőségi ellátása céljából az Állatkert teljes nyitvatartási idejében folyamatosan biztosítottuk az Állatkertben az információs szolgálatot, a telefonközpont kezelését, és a csomagmegőrző üzemeltetését, a talált tárgyak megőrzését, amire összesen 5,3M Ft-ot költöttünk.

Sajtos ismeretterjesztő programokat szerveztünk, részben a speciális látogatói igények kielégítésére, részben pedig az állatkert ismeretterjesztő osztálya munkájának segítésére. Kiemelkedett ezek közül az Új Európa Alapítvány támogatásával végrehajtott MOL Gyermekgyógyító program keretében szervezett Zoo-olimpia. Ezt az élményterápiás program különböző fogyatékkal élő (vak- és gyengén látó, mozgáskorlátozott és értelmi fogyatékos) gyermekcsoportok számára dolgoztuk ki. Összesen 12 csoportban 120 gyermek számára tartottak élményterápiás foglalkozásokat az állatkerti zoopedagógusok és a különböző sérült csoportok specialistái, szakmai referensei. A 2015-évben elindított program tényleges végrehajtása 2016-ban nagy sikert aratott, s egyúttal metodikai útmutató kidolgozását is segítette az Állatkert Ismeretterjesztő osztálya számára. Erre a programra közvetlenül cc 1.6 M forintot fordítottunk, aminek értékét jelentősen kiegészíti a sok önkéntes segítőnk.

A hagyományos csoportos vezetések, esti séták megszervezése mellett folytattuk a tavalyi évben megkezdett KreszSzafari programot, az ORFK-Országos Balesetmegelőzési Bizottság szakmai közreműködésével. A vetélkedőt – a nagy sikerre való tekintettel - két alkalommal is megszerveztük, alkalmanként 250 gyermek közreműködésével. A résztvevők a közlekedésbiztonsági ismeretek elmélyítése mellett biológiai, természetismereti összefüggéseket is megtanulhattak és különleges élményt is szereztek az Állatkertben.

Ezeknek a foglalkozásoknak a tervezésében nagy segítséget jelentett, hogy anyagi támogatással és önkéntes munkaerő biztosításával évek óta részt vettünk az Állatkertben megrendezett jótékony célú „Sérült gyermekek napja” és a Dreamnight programok rendezésében. De más állatkerti programok lebonyolításában, mint a Múzeumok éjszakája, Állatkertek éjszakája, az Állatszeretet fesztivál, Mackófesztivál lebonyolításában, vagy az Zenés Állatkerti Esték közönségének kiszolgálásában is részel alapítványunk.

Leglátványosabb közönségsikert elért akciónk az Ajándékot az Állatoknak! c. programunk volt. Az állatkerti állatok számára ugyanis nem elegendő a megfelelő táplálkozás, biztonságos környezet és korszerű egészségügyi ellátás: arról is gondoskodni kell, hogy a kifutójukba, tartóhelyeikre mindig kerüljön újabb és újabb izgalmas „játék”, környezetgazdagító tényező, ami kellő szinten tartja aktivitásukat. A különleges környezetgazdagító eszközök – labdák, etető-szerezetek, kongok, stb. beszerzésére cc.1.3 M Ft-ot forintot fordítottunk. „Ünnepélyes átadásukra” az állatkerti Gyermeknap keretében került sor, - az állatok és a látogatóközönség nagy megelégedésére.

A tavalyi évre kitűzött fő adománygyűjtési célunk éppen az állatkerti állatok tartóhelyeinek környezetgazdagítása volt. Az összegyűlt cc. 7 M forintot átutaltuk az Alapítónak, amit a Fővárosi Állat- és Növénykert a kifutók építészeti környezetgazdagítására fordított. Az Alapítónak további 9M forintot utaltunk át az állatok takarmányozásának javítására és tárgyi adományok beszerzése révén további 1M forinttal járultunk hozzá takarmánykiegészítők és gyógyhatású krémek, vitaminok biztosításához.

Az állatkerti tavalyi sztárjai, a koalák érkezésétől kezdve az erre a célra készíttetett promóciós óriáskoalával vártuk hétvégente és ünnepnapokon a Kertbe látogatókat. Az óriáskoalával való fényképezkedés a látogatók egyik kedvencévé vált, amelyet a közösségi médiában megjelent sok-sok feltöltött kép is bizonyított.

Nagy sikerrel folytattuk a „Fogadj örökbe” programunk, amelynek keretében az állatkerti nevelőszülők számára két szülői értekezletet tartottunk. Ezeken az egész napos rendezvényeken a hagyományos ismeretterjesztő előadások és vezetések mellett szórakoztató formában is felhívjuk a figyelmet a felelős állattartás fontosságára.

Fokozott hangsúlyt fektettünk arra, hogy az Állatkert támogatásáért folytatott munkánkról tájékoztassuk a nagyközönséget: ennek érdekében újabb változtatásokat hajtottunk végre Alapítványunk honlapján, kidolgoztattuk annak mobilbarát verzióját és jelentős tartalomfejlesztést is végrehajtottunk. Sokszorosára fokoztuk a Facebook aktivitásunkat.

Minthogy az elmúlt évben Alapítványunk vállalkozási tevékenysége minimálisra csökkent, így pénzügyileg kevésbé volt eredményes az év, de az alaptevékenység szerinti feladatainkat biztosítani tudtuk.

Budapest, 2017. április 18.

Montskó Éva